CELEX: 62019TN0793
Language: et
Date: 2019-11-15 00:00:00
Title: kohtuasi T-793/19: 15. novembril 2019 esitatud hagi – Tirreno Power versus komisjon

13.1.2020   
            
            
               ET
            
            
               Euroopa Liidu Teataja
            
            
               C 10/51
            
         
      15. novembril 2019 esitatud hagi – Tirreno Power versus komisjon
      (kohtuasi T-793/19)
      (2020/C 10/62)
      Kohtumenetluse keel: itaalia
      
         Pooled
      
      
         Hageja: Tirreno Power SpA (Rooma, Itaalia) (esindajad: advokaadid A. Clarizia, T. Ferrario, M. Vasari, P. Ziotti ja M. Pagliarulo)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada vaidlustatud otsus, millega komisjon otsustas, et ta ei esita vastuväiteid meetmele „Piisavate ressursside kättesaadavusega seotud tasustamismehhanismi muutmine. Keskkonnanõuete kehtestamine“, riigiabi SA.53821 (2019/N);
               
            
                  —
               
               
                  mõista hageja kohtukulud välja kostjalt.
               
            
         Väited ja peamised argumendid
      
      Hageja palub oma hagiavalduses tühistada 14. juuni 2019. aasta otsus C(2019) 4509, millega Euroopa Komisjon, kellele Itaalia riik oli teatanud elektrienergia tootmisvõimsuse kättesaadavusega seotud tasustamismehhanismi (võimsusturg) – mis on heaks kiidetud 7. veebruari 2018. aasta otsusega C(2018) 617 ja mida ei ole veel rakendatud – muutmisest, otsustas, et ta ei esita vastuväiteid uuele meetmele, millest on teatatud, leides, et see on ELTL artikli 107 lõike 3 punkti c kohaselt siseturuga kokkusobiv, ja jättes varem heaks kiidetud meetme muudatused nõuetekohaselt hindamata.
      Hagi põhjenduseks esitab hageja kaks väidet.
      
                  1.
               
               
                  Esimene väide, et on rikutud hageja menetluslikke õigusi, mis tulenevad ELTL artikli 108 lõikest 2, kuna tal ei palutud esitada ametliku uurimismenetluse käigus, mida käesoleval juhul ei algatatudki, seisukohti kavatsuse kohta laiendada võimsusturul osalejate ringi, arvates mõiste „uus võimsus“ sisu hulka uute tootmisüksuste kõrval, kellele on juba väljastatud kõik rajatiste ehitamiseks ja käitamiseks vajalikud load, ka uued tootmisüksused, kelle suhtes nende dokumentide väljastamisega seotud haldusmenetlusi on üksnes alustatud.
                  
                              —
                           
                           
                              Sellega seoses väidab hageja, et otsus on seega vastu võetud ilmselgelt puuduliku uurimise tulemusena ja on vastuolus proportsionaalsuse põhimõttega, kuna komisjon ei ole nõuetekohaselt hinnanud tagajärgi, mis kaasnevad olemasolevate rajatiste tegevuse kohta 2018. aastal heaks kiidetud kava muutmisega.
                           
                        
            
                  2.
               
               
                  Teine väide, et õigusakt on vastu võetud puuduliku uurimise tulemusena ja selle põhjendused on puudulikud.
                  
                              —
                           
                           
                              Sellega seoses väidab hageja, et komisjon jättis teatatud regulatsiooni läbi vaatamata muudes aspektides, millega muudeti varem heaks kiidetud kava, kusjuures need aspektid mõjutavad meedet oluliselt ja võivad märkimisväärselt mõjutada võimsusturul osalevate ettevõtjate tegevust.